PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/082	Bratislava 4. 10. 2007 

	Protimonopolný úrad Slovenskej republiky, odbor koncentrácií v správnom konaní číslo 0072/OK/2007 začatom dňa 10. 9. 2007 na základe oznámenia koncentrácie podnikateľom Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419, zastúpeným JUDr. Antonom Staněkom, advokátom a konateľom spoločnosti STANĚK & PARTNERI, s.r.o. so sídlom  Gunduličova 3, 811 05 Bratislava, vo veci koncentrácie podnikateľov Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 a Asseco Czech Republic, a. s. so sídlom Podvinný mlýn 2178/6, 190 00 Praha 9, Česká republika, IČO: 270 74 358 

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní priamej výlučnej kontroly, podnikateľa Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 nad podnikom podnikateľa Asseco Czech Republic, a. s. so sídlom Podvinný mlýn 2178/6, 190 00 Praha 9, Česká republika, IČO: 270 74 358, na základe Zmluvy o prevode cenných papierov uzatvorenej medzi spoločnosťami Asseco Slovakia, a. s. a spoločnosťou Asseco Poland, a. s. dňa 7. 9. 2007. 

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 10. 9. 2007 doručené listom zaevidovaným pod číslom 3343/2007 oznámenie koncentrácie, v ktorom podnikateľ Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 (ďalej len „Asseco Slovakia, a. s.“), zastúpený JUDr. Antonom Staněkom, advokátom a konateľom spoločnosti STANĚK & PARTNERI, s.r.o. so sídlom  Gunduličova 3, 811 05 Bratislava (ďalej len „právny zástupca“) oznamuje podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“)  koncentráciu spočívajúcu v získaní priamej výlučnej kontroly podnikateľa Asseco Slovakia, a. s. nad podnikom podnikateľa Asseco Czech Republic, a. s. so sídlom Podvinný mlýn 2178/6, 190 00 Praha 9, Česká republika, IČO: 270 74 358 (ďalej len „Asseco Czech Republic, a. s.“), ktorá vznikla na základe Zmluvy o prevode cenných papierov uzatvorenej medzi spoločnosťami Asseco Slovakia, a. s., ako kupujúcim a spoločnosťou Asseco Poland, a. s., ako predávajúcim dňa 7. 9. 2007 (ďalej len „Zmluva“). 

	Ako  sa uvádza v predmetnom oznámení, v danom prípade ide o kapitálový vstup spoločnosti Asseco Slovakia, a. s. do spoločnosti Asseco Czech republic, a. s.  prostredníctvom nadobudnutia rozhodujúceho počtu listinných kmeňových akcií na majiteľa  a to v dvoch úzko spolu súvisiacich fázach. V prvej fáze spoločnosť Asseco Slovakia, a. s. nadobudla dňa 6. 9. 2007 prostredníctvom zvýšenia základného imania spoločnosti Asseco Czech Republic, a. s. na základe uznesenia valného zhromaždenia spoločnosti Asseco Czech Republic, a. s., ktorá rozhodla v zmysle notárskej zápisnice č. NZ 397/2007 o skutočnosti, že nadobúdané akcie nadobúda spoločnosť Asseco Slovakia, a. s. (ako vopred vybraný záujemca), pričom týmto sa spoločnosť Asseco Slovakia, a. s. stala vlastníkom podielu na základnom imaní a hlasovacích právach spoločnosti Asseco Czech Republic, a. s. vo výške 47,01 %. 
	V nadväznosti na uvedený prevod akcií bola dňa 7. 9. 2007 podpísaná Zmluva, ktorej účinnosť je podmienená vydaním rozhodnutia úradu v konaní o koncentrácii. Na základe uvedenej Zmluvy spoločnosť Asseco Slovakia, a. s. nadobudne 187 kusov kmeňových listinných akcií na majiteľa emitovaných spoločnosťou Asseco Czech republic, a. s. z vlastníctva spoločnosti Asseco Poland, a. s., čím sa stane vlastníkom rozhodujúceho podielu na základnom imaní a hlasovacích právach spoločnosti Asseco Czech Republic, a. s. v počte 1.060 kusov akcií spoločnosti Asseco Czech Republic, a. s., čo predstavuje rozhodujúci podiel na základnom imaní a hlasovacích právach spoločnosti Asseco Czech Republic, a. s. vo výške 57,08 %. Vzhľadom na skutočnosť, že podľa dohôd zúčastnených strán, ktoré budú zachytené v znení stanov spoločnosti Asseco Czech Republic, a. s., spoločnosť Asseco Slovakia, a. s. nebude v spoločnosti Asseco Czech Republic, a. s. uplatňovať spoločnú kontrolu s doterajšími akcionármi spoločnosti, ale za určitých okolností možnú priamu výlučnú kontrolu nad spoločnosťou Asseco Czech Republic, a. s.       

	Na základe predmetného oznámenia začalo dňa 10. 9. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Asseco Slovakia, a. s. a Asseco Czech Republic, a. s., o čom úrad prostredníctvom právneho zástupcu informoval oznamovateľa koncentrácie listom číslo 3401/PMÚ SR/2007 zo dňa 17. 9. 2007.
Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 17. 9. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod číslom 3415/2007 dňa 18. 19. 2007 a následne listom zaevidovaným pod č. 3547/2007 dňa 28. 9. 2007, na základe čoho podľa § 11 zákona začala dňa 1. 10. 2007 plynúť lehota 60 pracovných dní na vydanie rozhodnutia o koncentrácii. 

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 18. 9. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z  podkladov a informácií predložených oznamovateľom koncentrácie úrad zistil nasledujúce skutočnosti:

▪ Spoločnosť Asseco Slovakia, a. s.

	bola založená bez výzvy na verejné upisovanie akcií zakladateľskou listinou spísanou formou notárskej zápisnice N 617/98, NZ 611/98 zo dňa 16. 12. 1998 podľa zákona č. 513/1991 Zb. Obchodný zákonník. Následne bola spoločnosť zapísaná Obchodného registra Okresného súdu Bratislava I, Oddiel: Sa, Vložka číslo: 2024/B dňa 12. 2. 1999. 

	Podľa výpisu z obchodného registra predmetom podnikania spoločnosti Asseco Slovakia, a. s. je: poradenská a konzultačná činnosť v oblasti programového a technického zabezpečenia a výpočtovej a organizačnej techniky, poskytovanie software / predaj hotových programov na základe zmluvy s autormi, prieskum trhu v oblasti informačných systémov, nákup a predaj výpočtovej techniky, administratívne práce, reklamná a propagačná činnosť, sprostredkovateľská činnosť, automatizované spracovanie údajov, organizovania a vykonávanie  školení z oblasti výpočtovej techniky, zabezpečovanie systémovej údržby software s výnimkou zásahu do vyhradených technických zariadení, prenájom výpočtovej techniky, návrh a optimalizácia informačných technológií, ich vývoj a realizácia, zabezpečovanie prevádzky informačného systému a kompletizácia počítačových sietí a hardware s výnimkou zásahu do vyhradených technických zariadení, kompletizácia výpočtovej techniky, počítačových a dátových sietí v rozsahu bezpečného napätia, inštalácia a konfigurácia operačných systémov, programov a ich servis, správa počítačových sietí a hardware okrem zásahov do vyhradených technických zariadení, navrhovanie počítačových a dátových sietí a informačných systémov, management v oblasti informačných systémov a informačnej techniky, montáž, opravy a údržba kancelárskej a výpočtovej techniky v rozsahu bezpečného napätia.
	Reálne spoločnosť podniká v oblasti systémovej integrácie a dodávok softvérových produktov, riešení technológií a služieb pre finančné inštitúcie, štátny sektor a komerčné spoločnosti. Portfólio spoločnosti tvoria bankové a poistné informačné systémy, systémy pre platobné karty, DWH (datawarehouse) a MIS (manažérsky informačný systém), e-commerce (softvérové vybavenie pre elektronický obchod), call centrá (softvérové vybavenie pre call centrá), credit scoring (softvér pre hodnotenie zákazníkov a riešenia šité na mieru.

	Väčšinovým akcionárom spoločnosti Asseco Slovakia, a. s. (41,67 %) je poľská softvérová firma Asseco Poland SA, ktorá je zastrešujúcou spoločnosťou skupiny Asseco, ktorá však, ako vyplýva aj zo stanov spoločnosti, nevykonáva kontrolu nad spoločnosťou Asseco Slovakia, a. s. 35,61 % akcií spoločnosti Asseco Slovakia, a. s. je vo vlastníctve jedenástich menšinových akcionárov fyzických osôb (pôvodných akcionárov spoločnosti) a zvyšných 22, 72 % predstavujú verejne obchodovateľné akcie. Na území Slovenskej republiky spoločnosť Asseco Poland SA pôsobí výlučne prostredníctvom spoločnosti Asseco Slovakia, a. s.

	Spoločnosť Asseco Slovakia, a. s. má v rámci Slovenska okrem sídla v Bratislave ďalších šesť pobočiek (Lučenec, Banská Bystrica, Trenčín, Ružomberok, Košice, Žilina). Súčasne na Slovensku kontroluje nasledujúce spoločnosti: (i) Slovanet, a. s. (spoločná kontrola), (ii) DATALOCK a. s. (spoločná kontrola) a (iii) MPI Slovakia, s.r.o. (výlučná kontrola).

▫ Spoločnosť Slovanet, a. s. je alternatívnym telekomunikačným operátorom, pričom reálny výkon jeho podnikateľskej činnosti tvorí poskytovanie elektronických komunikačných služieb – sprostredkovanie prístupu do siete internet, poskytovanie služieb prenosu dát (dátové služby) a poskytovanie verejnej telefónnej služby.

▫ Spoločnosť DATALOCK a. s. sa v rámci svojej činnosti špecializuje na vývoj a dodávky ekonomických informačných systémov podniku a poskytovanie komplexných služieb v oblasti informačných technológií. Ide predovšetkým o vývoj, implementáciu a systémovú integráciu komplexných ERP (Enterprise Resourse Planning) systémov pre stredne veľké a malé spoločnosti. ERP systémy sú manažérske informačné systémy, ktoré integrujú a automatizujú veľké množstvo procesov súvisiacich s produkčnými činnosťami podniku ako výroba, logistika, distribúcia, správa majetku, predaj, fakturácia, účtovníctvo, atď. Spoločnosť podniká aj v oblasti vývoja a implementácie komplexných informačných systémov pre hotely, reštaurácie, obce a mestá.

▫ Spoločnosť MPI Slovakia, s.r.o. sa zameriava na poskytovanie poradenských služieb v oblasti implementácie komplexného ekonomického systému SAP R/3, na jeho zavádzanie a predaj tak malým ako aj stredným a veľkým nadnárodným podnikom v súkromnej i verejnej sfére.    

Na základe uvedených skutočností úrad dospel k záveru, že spoločnosť Asseco Slovakia, a. s. je podnikateľom podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje. 

 ▪ Spoločnosť Asseco Czech Republic, a. s.

	bola založená 2. 7. 2003 ako akciová spoločnosť s názvom ST Consulting, a. s. podľa v čase jej založenia platných právnych predpisov Českej republiky. Do obchodného registra vedeného pri Mestskom súde v Prahe oddiel B, vložka 8525 bola zapísaná dňa 6. 8. 2003. V prvých mesiacoch roku 2007 bola spoločnosť plne inkorporovaná do skupiny Asseco a dňa 2. apríla 2007 bola zapísaná do obchodného registra pod novým obchodným menom Asseco Czech Republic, a. s. Spoločnosť Asseco Czech Republic, a. s. je kontrolovaná poľskou spoločnosťou Asseco Poland SA a jej minoritným akcionárom je spoločnosť Asseco Slovakia, a. s.

	Predmetom činnosti spoločnosti Asseco Czech Republic, a. s. podľa výpisu z obchodného registra je: činnosť účtovných poradcov, vedenie účtovníctva, vedenie daňovej evidencie, ubytovacie služby, zasielateľstvo, polygrafická výroba, kopírovacie práce, usporadúvanie odborných kurzov, školení a iných vzdelávacích akcií vrátane lektorskej činnosti, služby v oblasti administratívnej správy a služby organizačno-hospodárskej povahy u fyzických a právnických osôb, testovanie, meranie a analýzy, projektovanie elektrických zariadení, reklamná činnosť a marketing, montáž, údržba a servis telekomunikačných zariadení, poskytovanie telekomunikačných služieb, sprostredkovanie služieb, sprostredkovanie obchodu, špecializovaný maloobchod, veľkoobchod, montáž, opravy revízie a skúšky vyhradených elektrických zariadení, výroba, inštalácia a opravy elektronických zariadení, výroba, inštalácia a opravy elektrických strojov a prístrojov, poskytovanie software a poradenstvo v oblasti hardware a software, spracovanie dát, služby databánk, správa sietí, prenájom nehnuteľností, bytov a nebytových priestorov s poskytovaním iba základných služieb zabezpečujúcich riadnu prevádzku nehnuteľností, bytov a nebytových priestorov, poskytovanie technických služieb k ochrane majetku a osôb.
	Rozhodujúcim predmetom činnosti spoločnosti Asseco Czech Republic, a. s. je poskytovanie služieb v oblasti informačných technológií. Ide predovšetkým o outsourcing IS/IT, business process outsourcing, systémovú integráciu, bezpečnosť IS/IT, vývoj SW na zákazku. Disponuje ďalej množstvom vlastných aj partnerských riešení v oblasti komplexných informačných systémov, podpory riadiacich a rozhodovacích procesov, riadenia firemného obsahu, čipových kariet a ich aplikácií.  

	Spoločnosť Asseco Czech Republic, a. s. vykonáva svoju podnikateľskú činnosť v sídle spoločnosti. Okrem sídla má spoločnosť pobočky bez reálnej rozhodovacej, právnej a finančnej samostatnosti v nasledujúcich mestách Českej republiky: Brno, České Budějovice, Hradec Králové, Jihlava, Liberec, Olomouc, Ostrava, Pardubice, Plzeň a Praha     
	Na území Slovenskej republiky spoločnosť nekontroluje žiadny podnikateľský subjekt a pôsobí tu len prostredníctvom dovozov, a to vo veľmi obmedzenom rozsahu.

Vychádzajúc z uvedeného úrad dospel k záveru, že spoločnosť Asseco Czech Republic, a. s.  je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako vyplýva už z popisu koncentrácie uvedeného vyššie, spoločnosť Asseco Slovakia, a. s. až na základe uskutočnenia druhej fázy predmetnej transakcie, t. j. uzatvorením Zmluvy, ktorou nadobudne ďalších 187 kusov kmeňových akcií na majiteľa emitovaných spoločnsťou Asseco Czech Republic, a. s., získa rozhodujúci podiel na základnom imaní a hlasovacích právach spoločnosti Asseco Czech Republic, a. s. (57,08 %) a tým aj priamu výlučnú kontrolu nad podnikom podnikateľa Asseco Czech Republic, a. s. 
Na základe uvedeného úrad dospel k záveru, že k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona teda došlo uzatvorením Zmluvy. 

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Asseco Slovakia, a. s.
Účastníkmi posudzovanej koncentrácie sú podnikateľ Asseco Slovakia, a. s., ako podnikateľ, ktorý získa kontrolu nad podnikom podnikateľa Asseco Czech Republic, a. s., ako aj podnikateľ Asseco Czech Republic, a. s., nad ktorými je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce značne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike v tomto období je iba u jedného z účastníkov koncentrácie (Asseco Slovakia, a. s.) vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie Asseco Slovakia, a. s. v sledovanom období značne prevýšil 500 000 000 Sk a súčasne výška celosvetového celkového obratu účastníka koncentrácie Asseco Czech Republic, a. s. presiahla zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 
	
Presné údaje o obratoch účastníkov koncentrácie úrad v rozhodnutí neuvádza, nakoľko obraty účastníka koncentrácie Asseco Czech Republic, a. s. boli účastníkom konania označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ Asseco Slovakia, a. s. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 7. 9. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Asseco Slovakia, a. s. neporušil vyššie uvedenú povinnosť.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania.

Z predložených podkladov a informácií úrad zistil nasledujúce skutočnosti:

Spoločnosť Asseco Slovakia, a. s. sa zaoberá vývojom a predajom informačných systémov vyrobených na mieru konečného zákazníka so zameraním prevažne na sektor bánk a poisťovní. Po nasýtení trhu v týchto sektoroch spoločnosť rozšírila oblasť pôsobenia aj na dodávky pre štátnu (verejnú) sféru. Ostatné služby dodávané spoločnosťou Asseco Slovakia, a. s. zahŕňajú podľa požiadaviek zákazníkov prípadnú dodávku súvisiaceho softvéru a hardvéru tretích strán. Tieto dodávky však tvoria iba doplnkovú činnosť pri realizovaní hlavnej podnikateľskej činnosti, ktorou ako už bolo uvedené je vývoj, implementácia a systémová integrácia komplexných informačných systémov.

Podľa účastníka konania spoločnosť Asseco Slovakia, a. s. vykonáva reálnu podnikateľskú činnosť na tovarovom relevantnom trhu, ktorý možno definovať ako tovarový relevantný trh komplexných softvérových informačných systémov veľkých bankových a poistných inštitúcií. Pri užšom vymedzení  by mohlo ísť o nasledujúce tovarové relevantné trhy:

◘ vývoj, implementácia a systémová integrácia komplexných systémov pre klientov v bankovom sektore,

◘ vývoj, implementácia a systémová integrácia komplexných systémov pre klientov komerčných poisťovní,

◘ implementácia aplikačného softvéru pre dôchodkové (penzijné) správcovské spoločnosti a poisťovne,

◘ implementácia aplikačného softvéru pre zdravotné poisťovne,

◘ informačné systémy pre bankové karty,

◘ tvorba e-business a e-commerce aplikácií, obchodných prezentácií a web stránok podľa požiadaviek zákazníkov,

◘ vývoj, implementácia a systémová integrácia komplexných informačných systémov pre klientov v oblasti štátnej správy a

◘ vývoj, implementácia a systémová integrácia komplexných informačných systémov pre podniky mimo finančnej sféry a štátnej správy.

	Spoločnosť Asseco Slovakia, a. s. svoje služby poskytuje najmä vo forme dodávky informačných systémov na zákazku konečnému zákazníkovi (t. j. nie tzv. krabicové softvérové riešenia) vrátane ich ďalšieho rozvoja a údržby poskytovania konzultácií ako subdodávok pre iných poskytovateľov pôsobiacich na tom istom trhu.

Pokiaľ sa jedná o druhého účastníka koncentrácie spoločnosť Asseco Czech Republik, a. s., táto podobne ako spoločnosť Asseco Slovakia, a. s. svoju hlavnú podnikateľskú činnosť vyvíja, avšak na území Českej republiky, v oblasti vývoja, implementácie informačných systémov a poskytovania služieb s tým súvisiacich. Informačné systémy spoločnosti Asseco Czech Republik, a. s., šité na mieru, sú určené pre konečných zákazníkov z oblasti kapitálového trhu, subjekty verejnej správy a telekomunikačné podniky. Produkty ponúkané spoločnosťou Asseco Czech Republik, a. s. na trhu Českej republiky sú však orientované predovšetkým na potreby organizácií územnej samosprávy (t. j. obce, mestá s rozšírenou pôsobnosťou a nimi zriaďované organizácie, magistráty, krajské úrady a pod.) a pre centrálne úrady verejnej správy (napr. ministerstvá, hasičský záchranný zbor a pod.). 

Na trhu Slovenskej republiky spoločnosť Asseco Czech Republik, a. s., ako už bolo uvedené vyššie, podniká výlučne prostredníctvom dovozov a to  len vo veľmi obmedzenom rozsahu, pričom jej tržby boli za obdobie posledných troch rokov realizované predajom služieb jedinému zákazníkovi Centrálnemu depozitáru cenných papierov SR (ďalej len „CD CP“).

Ako uvádza aj účastník konania, informačné systémy implementované spoločnosťou Asseco Czech Republic, a. s. v CD CP nie sú zameniteľné s riešeniami, ktorými v súčasnosti disponuje spoločnosť Asseco Slovakia, a. s., t. j. s riešeniami komplexných informačných systémov pre veľké bankové, poistné a štátne inštitúcie. 
Z pohľadu substitúcie dopytu možno považovať za dôležitú skutočnosť predovšetkým to, že CD CP je jedinečnou inštitúciou, a to tak z pohľadu svojho postavenia a funkcie ako aj z pohľadu osobitosti potrebných riešení, ktoré sú spoločnosťou Asseco Czech Republic, a. s. dodávané z dôvodu historického vlastníctva proprietárnych častí zdrojových kódov vzťahujúcich sa k pôvodnému systému. Pokiaľ ide o substitúciu zo strany ponuky, zameniteľnosti bránia najmä neúmerne vysoké náklady (investície) spojené s potenciálnym vývojom takéhoto informačného systému, medzi ktoré možno zaradiť predovšetkým:

-	náklady na získanie odbornej kapacity – analytickej, programátorskej a databázovej. Súčasný informačný systém dodávaný Asseco Czech Republic, a. s. je založený na databázovom systéme ADABAS a programovom jazyku NATURAL. Obidva tieto systémy patria medzi tzv. menšinové systémy, ktorými sa väčšina súčasných dodávateľov nezaoberá.
-	Náklady na hardvérové vybavenie potrebné na prevádzku vývojového a testovacieho prostredia pre takéto informačné systémy.
-	Náklady na udržiavanie a podporu takéhoto ojedinelého prostredia pre jedného zákazníka.

Spoločnosť Asseco Slovakia, a. s. podobne ako väčšina dodávateľov podobných informačných systémov používa pre vývoj vlastných riešení štandardizované a vo veľkej miere zastúpené vývojové prostredia od spoločností ORACLE, Microsoft, IBM.

Na strane zákazníka možno predpokladať podobnú mieru nákladov spojenú s prechodom na iné, štandardizovanejšie platformy (najmä náklady na výmenu hardvérovej a softvérovej platformy potrebnej na prevádzku nového informačného systému). 
Rovnako pre uvedené technologické špecifiká nie je možné predpokladať, že by bolo možné poskytovať už existujúci informačný systém vyvinutý pre CD CP pre iných zákazníkov na území Slovenskej republiky, a to najmä z dôvodov vysokých investičných a prevádzkových nákladov spojených s udržiavaním odlišných HW a SW platforiem.

Vychádzajúc zo skutočností uvedených vyššie, úrad dospel k záveru, že aktivity účastníkov posudzovanej koncentrácie sa na území Slovenskej republiky neprekrývajú na žiadnom relevantnom trhu. Spoločnosti Asseco Slovakia, a. s. a Asseco Czech Republic, a. s. pôsobia na Slovensku na rozdielnych tovarových relevantných trhoch a teda neexistuje žiadne horizontálne prekrytie medzi žiadnymi výrobkami, ktoré v súčasnosti účastníci koncentrácie na Slovensku predávajú. Úrad taktiež zistil, že medzi spoločnosťami Asseco Slovakia, a. s. a Asseco Czech Republic, a. s. neexistujú ani žiadne vertikálne vzťahy. 

Na základe uvedeného úrad dospel k záveru, že predmetnou koncentráciou nedôjde k ovplyvneniu žiadneho relevantného trhu v Slovenskej republike a to tak na horizontálnej ako aj na vertikálnej úrovni a preto otázku ich presného vymedzenia, či už z hľadiska tovarového alebo priestorového ponechal otvorenú.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

	Vychádzajúc z uvedeného úrad dospel k záveru, že koncentrácia podnikateľov Asseco Slovakia, a. s. a Asseco Czech Republic, a. s. nevytvára a ani neposilňuje dominantné postavenie podnikateľa Asseco Slovakia, a. s., ktorého dôsledkom sú významné prekážky efektívnej hospodárskej súťaže na akomkoľvek relevantnom trhu v Slovenskej republike.

	Podľa § 33 zákona úrad prostredníctvom právneho zástupcu vyzval listom č. 3566/PMÚ SR/2007 zo dňa 1. 10. 2007 účastníka konania Asseco Slovakia, a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 3. 10. 2007 pod číslom 3609/2007, v ktorom uviedol, že súhlasí so závermi úradu obsiahnutými v doručenej Výzve pred vydaním rozhodnutia, nevznáša žiadne námietky k podkladom rozhodnutia a nemá ďalšie návrhy na jeho doplnenie.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Advokátska kancelária
STANĚK & PARTNERI, s.r.o.
JUDr. Anton Staněk  - advokát
konateľ spoločnosti
Gunduličova 3
811 05 Bratislava